## Odluka Ustavnog suda Republike Hrvatske broj:U-IIIA-2104/2005 od 18. prosinca 2006.

### NN 14/2007 (7.2.2007.), Odluka Ustavnog suda Republike Hrvatske broj:U-IIIA-2104/2005 od 18. prosinca 2006.

# USTAVNI SUD REPUBLIKE HRVATSKE

**633**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio Ž. V. iz Z., na sjednici
održanoj 18. prosinca 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zadru dužan je donijeti odluku u predmetu koji se vodi pred
tim sudom pod brojem: P-491/99 u najkraćem mogućem roku, ali ne duljem od devet
(9) mjeseci, računajući od dana nastavka postupka.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02.i 49/02. – pročišćeni tekst),
podnositelju ustavne tužbe Ž. V. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 7.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.
Obrazloženje
1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 13. svibnja 2005. godine
ustavnu tužbu radi duljine parničnog postupka, koji se vodi pred Općinskim sudom
u Zadru pod brojem: P-491/99 smatrajući da mu je povrijeđeno ustavno pravo na
donošenje sudske odluke u razumnom roku.
ČINJENICE VAŽNE ZA USTAVNOSUDSKI POSTUPAK
2. Parnični postupak pokrenut je 1. travnja 1999. pred Općinskim sudom u Zadru
tužbom podnositelja protiv E. S. iz A., R. I., radi naknade štete.
U postupku su poduzete sljedeće radnje, relevantne za odlučivanje o pravima i
obvezama podnositelja u ovoj pravnoj stvari:
– podneskom od 25. listopada 1999. podnositelj je predložio zakazivanje ročišta
za glavnu raspravu;
– na ročištu održanom 24. ožujka 2000. glavna rasprava je odgođena, a
podnositelju je sud naložio da u određenom roku u sudski spis dostavi punomoć iz
koje je razvidno da u tužbi označenog tuženika može zastupati u tužbi označeni
punomoćnik, ili da se u protivnom izjasni o tome da se ubuduće dostava sudskih
pismena vrši osobno tuženiku;
– na ročištu održanom 16. srpnja 2001. sud je odredio provođenje dokaza
saslušanjem svjedoka;
– na ročištu održanom 5. studenoga 2001. sud je saslušao pristigle svjedoke, te
je podnositelju naložio dostavu dokumentacije;
– na ročištu održanom 7. siječnja 2002. glavna rasprava je odgođena, te je
punomoćniku podnositelja naložena dostava adrese podnositelja;
– na ročištu održanom 3. svibnja 2005. sud je u zapisnik konstatirao da se
dostava poziva za tuženika vratila s naznakom »umro«, te je na prijedlog
podnositelja glavna rasprava odgođena, s tim da je podnositelju sud odredio rok
(30 dana) radi dostave podataka o nasljednicima tuženika;
– rješenjem od 14. rujna 2005. sud je utvrdio prekid postupka;
– podneskom od 10. studenoga 2005. podnositelj je označio nasljednike pok.
tuženika;
– dana 5. travnja 2005. označenim nasljednicima dostavljena je tužba i poziv za
ročište zakazano za 25. svibnja 2006.;
– na ročištu održanom 25. svibnja 2006., označeni nasljednici nisu pristupili na
ročište, te je sud podnositelju naložio da dostavi rješenje o nasljeđivanju;
– iduće ročište zakazano je za 18. siječnja 2007. godine.
PRAVO VAŽNO ZA USTAVNOSUDSKI POSTUPAK
3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.
Ustavna tužba je osnovana.
4. Svoju odluku Ustavni sud obrazlaže sljedećim utvrđenjima:
4.1. DULJINA SUDSKOG POSTUPKA
Parnični postupak pokrenut je 1. travnja 1999. tužbom podnositelja Općinskom
sudu u Zadru.
Ustavna tužba podnijeta je 13. svibnja 2005., a do tog dana sudski postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak u ovom predmetu trajao šest (6) godina, jedan (1) mjesec i
jedanaest (11) dana.
4.2. POSTUPANJE NADLEŽNOG SUDA
U pravno relevantnom razdoblju postupak se čitavo vrijeme vodio pred sudom prvog
stupnja, koji je od radnji koje su relevantne za odlučivanje o pravima i
obvezama podnositelja, održao više ročišta, odredio je i proveo dokaz
saslušanjem svjedoka, te je rješenjem utvrdio prekid postupka.
4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)
Ustavni sud ocjenjuje da je podnositelj ustavne tužbe, kao tužitelj u parničnom
postupku, jednim dijelom doprinio duljini postup­ka. Naime, podnositelj je
raspravnim rješenjem od 24. ožujka 2000. bio pozvan, da u određenom roku,
dostavi punomoć za zastupanje tuženika, što podnositelj nije učinio.
Isto tako, sud je raspravnim rješenjem od 3. svibnja 2005. pod­nositelju naložio
da u roku od 30 dana, označi nasljednike pok. tuženika, što je podnositelj
učinio tek podneskom od 10. studenoga 2005.
Doprinos podnositelja duljini sudskog postupka, Sud je uzeo u obzir prilikom
određivanja primjerene naknade zbog povrede prava podnositelja na suđenje u
razumnom roku.
4.4. SLOŽENOST SUDSKOG PREDMETA
Ustavni sud utvrđuje da nije riječ o složenom predmetu.
OCJENA USTAVNOG SUDA
5. Ustavni sud utvrđuje da se postupak u ovom predmetu vodi pred sudom prvog
stupnja u razdoblju dužem od sedam (7) godina, što ne udovoljava zahtjevu
suđenja u razumnom roku.
Slijedom navedenog, a imajući u vidu ukupno trajanje postup­ka, te neaktivnost
suda u razdoblju od 24. ožujka 2000. do 16. srpnja 2001., te u razdoblju od 7.
siječnja 2002. do 3. svibnja 2005., Ustavni sud je utvrdio da je dugim trajanjem
i neučinkovitim provođenjem parničnog postupka, u kojem nije donesena pravomoćna
odluka suda, podnositelju povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njegovim pravima i obvezama,
koje je zajamčeno člankom 29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj, ali i doprinos podnositelja duljini sudskog postupka.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Zadru dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-2104/2005
Zagreb, 18. prosinca 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 14/2007-633
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)